Tauragės Martyno Mažvydo progimnazija

Tauragės Martyno Mažvydo progimnazija – dieninė, savarankiško mokymosi bendrojo lavinimo mokykla Tauragėje, Prezidento g. 27, vykdanti priešmokyklinio, pradinio, pagrindinio ir papildomo ugdymo programas lietuvių kalba. Įstaigos kodas 190467129, steigėjas Tauragės rajono savivaldybės taryba. Pavadinta rašytojo, kultūros veikėjo Martyno Mažvydo vardu. Istorija 1920 m. rugsėjo 20 d. Pirmojo pasaulinio karo sugriautoje Tauragėje, Šilalės gatvėje, privačiame name, dviejuose kambariuose atidarytos dvi gimnazijos klasės. Nuo 1925 m. Tauragės pilyje pradėjo darbą aukštesnioji komercijos mokykla, kuri priėmė gimnazijos moksleivius, ruošė specialistus augančiam ekonominiam gyvenimui. Nuo 1940 m. komerciniai dalykai buvo keičiami humanitariniais ir mokykla pilyje vadinosi gimnazija. 1941 m. – sovietų okupacijos bei valdžios metais – mokykla pavadinta 1-ąja vidurine. Tai didelių permainų metas. Keitėsi mokymo programos, bažnyčia atskirta nuo mokyklos. 1944 m. gimnazija įsikūrė Tauragės mokytojų seminarijos patalpose ir veikė iki 1954 m. Mokykloje dirbo 26 mokytojai, iš jų 5 buvo įsigiję aukštąjį išsilavinimą. 17 klasių dirbo dvejomis pamainomis, klasėje buvo net iki 60 mokinių. Mokykla turėjo vieną gaublį ir žemėlapį. Mokiniai patys susinešė suolus. Nuo 1949–1950 m. m. mokykla pavadinta 1-ąja vidurine ir pagal vyriausybės nutarimą, tapo vienuolikmete. Mokykloje mokinių skaičius išaugo iki 617, ir juos mokė 35 pedagogai. 1952–1953 m. m. įvestas privalomas septynerių metų mokymas. Mokykloje buvo labai sunkios darbo sąlygos: mokiniai mokėsi dviem pamainomis, trūko patalpų, vadovėlių, dėl sunkios materialinės padėties dalis mokinių nelankė mokyklos. 1954 m. mokykla perkelta į pilį, esančią Dariaus ir Girėno gatvėje. Mokytojai ir mokiniai savo jėgomis suremontavo klases, aktų salę, pastatė dirbtuves. 1956–1957 m. m. direktoriaus B. Šimkevičiaus pastangomis įrengti fizikos ir chemijos kabinetai. 1962–1963 m. m. atidaryta pedagoginė klasė, kurioje mokėsi 31 mokinys. Nuo 1959 m. įvestas privalomas aštuonmetis mokymas. 1965 m. rugsėjo 1 d. mokykla iš pilies persikėlė į naujai pastatytas patalpas Prezidento gatvėje. Kadangi mokykloje mokėsi daugiau kaip 2000 mokinių, vėliau pristatytas priestatas. 1965 m. direktoriaus A. Masanduko ir mokytojo R. Barčiausko pastangomis sudaryta pirmoji matematinio profilio klasė – pagal tuomet įvestą darbų programą 9-11 klasėse. Po to kiekvienais metais, remiantis darbų ir fakultatyvų programa, veikė matematikos profilio 9-11 klasės. 1976 m. LSSR švietimo ministerija, įvertindama pasiektus rezultatus, mokykloje įsteigė sustiprinto matematikos mokymo klases 8-12 klasėse. 1976–1986 m. įvestas profilinis darbinis mokymas 9-12 klasėse, dėstomas automobilio kursas. Buvo įrengti automobilinio mokymo kabinetai, gauti mokomieji automobiliai. Per tą laiką 895 mokiniai gavo vairuotojų pažymėjimus. 1990 m. kovo 11 d. mokykloje susikūrė pedagogų iniciatyvinė grupė, kuri ėmė siekti, kad mokyklai būtų grąžintas gimnazijos statutas. 1996 m. spalio 16 d. Tauragės rajono Tarybos sprendimu Nr. 276 mokyklai suteiktas M. Mažvydo vardas. Nuo 1997 m. buvo leista formuoti pirmąją realinę gimnazijos klasę. 2000 m. mokykloje pasiliko mokytis 1-10 klasės, o 11-12 klasės ir 12 realinio ir humanitarinio profilio gimnazistinės klasės įsikūrė atskirame pastate Vaižganto gatvėje. 2002 m. mokykla tapo Martyno Mažvydo pagrindine mokykla, nuo 2013 m. rugsėjo 1 d. Tauragės Martyno Mažvydo progimnazija. 2023 m. spalio 28 d. atidarytas renovuotas progimnazijos stadionas bei sporto salė. Direktoriai Bronius Šimkevičius Romanas Songaila Liudvikas Bugenis Vidas Misiūnas nuo 2016 m. Remigijus Masteika Žymūs mokytojai Anelė Ališauskienė-Maroščikaitė Rene Barščiauskas Žymūs mokiniai Vytautas Juščius, Lietuvos ekonomistas, socialinių mokslų daktaras. Kęstutis Žagminas, Vilniaus universiteto Medicinos fakulteto profesorius. Liveta Kazlauskienė, estrados dainininkė, politinė veikėja Arūnas Sakalauskas, aktorius, televizijos laidų vedėjas Rolandas Palekas, architektas, profesorius Remigijus Šimašius, politikas, Vilniaus miesto meras. Nerija Putinaitė, filosofė Mokyklos himnas Literatūra Mes – mažvydiečiai: Martyno Mažvydo vardu pavadintų mokyklų leidinys / Auksė Petruševičienė. – Kaunas: Kitos spalvos, 2007. – 70 p.: iliustr. – ISBN 978-9955-411-53-6 Tauragės Martyno Mažvydo pagrindinė mokykla. – Tauragė, 2010. – 48 p.: iliustr. Šaltiniai Nuorodos Mokyklos svetainė Archyvuota kopija 2008-12-05 iš Wayback Machine projekto.